C 81/116
LV
Eiropas Savienības Oficiālais Vēstnesis
18.2.2022.
Ceturtdiena, 2021. gada 24. jūnijs NORMATĪVĀS REZOLŪCIJAS PIELIKUMS
Komisijas paziņojumi ZIZIMM siltumnīcefekta gāzu piesaistītāji un 2030. gada mērķrādītāji ES zemes izmantošanas, zemes izmantošanas maiņas un mežsaimniecības (ZIZIMM) sektors gan emitē siltumnīcefekta gāzes, gan absorbē CO2 augsnē un biomasā.
Lai sasniegtu izvirzītos klimata mērķus, ir ļoti svarīgi atjaunot un attīstīt mūsu zemes oglekļa piesaistītājsistēmu – dabiskās vides, piemēram, koku, spēju absorbēt CO2.
Lai ES līdz 2050. gadam varētu sasniegt klimatneitralitāti, mums jāturpina oglekļa piesaistītājsistēmu palielināt.
Lai mainītu pašreizējo tendenci, ir jārīkojas aktīvi un tūlīt.
Komisijas paziņojumā “Eiropas 2030. gada klimatisko ieceru vēriena kāpināšana: investīcijas klimatneitrālā nākotnē cilvēku labā” lēsts, ka pašreizējo tendenci ir nepieciešams un iespējams mainīt un līdz 2030. gadam oglekļa piesaistītājsistēmu pieaudzēt līdz līmenim, kas pārsniedz 300 miljonus tonnu CO2 ekvivalenta.
Komisija nāks klajā ar priekšlikumiem ZIZIMM regulu pārskatīt atbilstoši šai iecerei.
Tiesu iestāžu pieejamība ES un tās dalībvalstis ir Puses Apvienoto Nāciju Organizācijas Eiropas Ekonomikas komisijas (ANO/EEK) 1998. gada 25. jūnija Konvencijā par pieeju informācijai, sabiedrības dalību lēmumu pieņemšanā un iespēju griezties tiesu iestādēs saistībā ar vides jautājumiem (“Orhūsas Konvencija”).
Regulas (ES) 2018/1999 uzlikto pienākumu izpildē attiecībā uz sabiedrības iesaistīšanu nacionālo enerģētikas un klimata plānu sagatavošanā un ilgtermiņa stratēģiju apspriešanā dalībvalstīm būtu jānodrošina, ka attiecīgajai sabiedrības daļai šādu pienākumu neizpildes gadījumā tiek nodrošināta tiesu iestāžu pieejamība.
Tas ir saskaņā ar attiecīgo Eiropas Savienības Tiesas judikatūru par iespēju vērsties tiesu iestādēs saistībā ar vides jautājumiem un pilnībā saskan arī ar saistībām, ko dalībvalstis uzņēmušās, būdamas Orhūsas konvencijas Puses (1).
(1)
Sk. arī paziņojumu “Tiesu iestāžu pieejamības uzlabošana saistībā ar vides jautājumiem ES un tās dalībvalstīs” (COM(2020)0643).